text: Fugle får også grå stær
  22 februar 2012 kl. 17.44
  Fugle kan som mennesker udvikle grå stær. Deres linser i øjnene bliver langsomt mælkehvide og giver nedsat syn.
  Konservator Johannes Erritzoe, Taps ved Christiansfeld, har undersøgt 550 dødfundne fugle, og han har fundet ud af, at det især er ugler og andre rovfugle, som får sygdommen. Blandt ugler er det 54 procent, mens ni procent af alle de undersøgte fugle har grå stær.
  - En mulig forklaring på, at det især er rovfuglene, der får grå stær, kan være, at de er kødædende, fortæller Johannes Erritzoe. 
  Han er i dag 78 år, og han har studeret fugle det meste af sit lange liv.
  I de seneste år har han kastet sig over studier af fuglenes øjne. Han har brug for 1.000 registreringer for at få et klart billede af, hvorfor fugle udvikler grå stær.
  Johannes Erritzoe vil gerne have, at folk sender dødfundne fugle til ham, så han kan fortsætte sine undersøgelser. Det er blot vigtigt, at fuglene ikke fryses ned, da det ødelægger deres linser.
  Se Johannes Erritzoes hjemmeside.
  